
Eltérő életmenet stratégiájú egyedek kockázatvállaló viselkedésének vizsgálata a pusztai farkaspók (Pardosa agrestis, Westring, 1861) esetében

Az életmenet elmélet egyik érdekes esete az ún. kohorsz szétválás, amikor is az egyazon időben született egyedek eltérő életmenet stratégiák követése révén jelentős, pl. fejlődésbeli különbségeket mutatnak. Erre a jelenségre kiváló példa a pusztai farkaspók, mely az európai mezőgazdasági területek egyik domináns pókfaja. Ökológiájáról, életmenetéről számos publikáció szól, melyekben nagy hangsúlyt kap az egy szaporodási cikluson belül megfigyelhető ún. fakultatív második nemzedék megjelenése. A faj viselkedésökológiai vizsgálata újszerű megközelítést adhat ezen jelenség hátterének és adaptív értékének megértéséhez. Az életmenet elmélet alapján a negatív csereviszony a jelenlegi és jövőbeni szaporodás között viselkedésükben (pl. kockázatvállalás) eltérő egyedek megjelenéséhez vezethet, akár egy populáción belül is (Wolf et al., 2007). A pusztai farkaspókok esetében a két, jelentősen eltérő fejlődési sebességű kohorszba tartozó egyedek vagy a közeli- (tél előtt), vagy a távolabbi (áttelelést követő) jövőben történő szaporodásba fektetnek több erőforrást. A kohorsz szétválás jelenségének viselkedésbiológiai módszerekkel történő vizsgálatával arra kerestünk választ, hogy a két, eltérő fejlődési ütemű kohorszba tartozó egyedek viselkedése (felfedezőkészség, potenciális zsákmánnyal szembeni magatartás) jelentősen különbözik-e, valamint, ha igen, akkor a különbség időben is stabil-e. Eredményeink alapján úgy tűnik, hogy jelentős eltérés van a gyors és lassú fejlődésű egyedek kockázatviselő viselkedésében. A gyors fejlődésű egyedek nagyobb arányban támadták meg a rendelkezésre álló potenciális prédát, valamint a felfedezőkészség mérésére vonatkozó változók alapján átlagosan aktívabbak, felfedezőkészebbek voltak, mint lassan fejlődő társaik.



